টি-টোয়েন্টি ক্রিকেট বিশ্বকাপ: পাকিস্তানের হারে ইমরান খান, রমিজ রাজার বার্তা এবং ভারতীয় ক্রিকেটারদের প্রতিক্রিয়া
অস্ট্রেলিয়ার কাছে পাকিস্তানের হারের পর অনেকেই আলেঅচনা-সমালোচনা করছেন হাসান আলীর ক্যাচ মিস কিংবা শাহীন শাহ আফ্রিদির তিন ছক্কা হজম নিয়ে। তবে পাকিস্তানের প্রধানমন্ত্রী ইমরান খান দলের পাশে থাকবেন বলে লিখেছেন একটি টুইট দিয়ে।
তিনি বাবর আজম ও পাকিস্তান দলের প্রতি লিখেছেন, "আমি জানি তোমাদের কেমন লাগছে এখন এবং আমি একই রকম হতাশার মুখোমুখি হয়েছি ক্রিকেট মাঠে। কিন্তু যে মানের ক্রিকেট তোমরা খেলেছো এবং যে বিনয় দেখিয়ে জিতেছো, তাতে গর্ব হওয়া উচিৎ। অস্ট্রেলিয়াকে অভিনন্দন।"
সুপার টুয়েলভ পর্বে টানা পাঁচটি ম্যাচে জয়ের পর সেমিফাইনালে উঠে অস্ট্রেলিয়ার কাছে হারের পর পাকিস্তানের ক্রিকেট সমর্থকরা হতাশ। তবে তাদের অনেকে আশা করছেন এই দলটা ভালো কিছু করতে পারবে।
একই রকম বার্তা উঠে এসেছে শহীদ আফ্রিদির টুইটে।
"ভালো লড়াই করে তোমরা আমাদের গর্বিত করেছো, পুরো টুর্নামেন্ট জুড়েই ভালো চেষ্টা করেছো," লিখে বাহবা দিয়েছেন আফ্রিদি।
আফ্রিদি আশা করেন অস্ট্রেলিয়ার মাটিতে পাকিস্তান বিশ্বকাপ জিতবে। "অস্ট্রেলিয়া ভালো খেলেছে, আমি সত্যি মনে করি এই দলটি (পাকিস্তান) আগামী বছর বিশ্বকাপ জিতবে, আমাদের ক্রিকেটারদের সাথে থাকতে হবে।"
পাকিস্তান ক্রিকেট বোর্ডের প্রধান রামিজ রাজার মতে, পাকিস্তানকে একাট্টা করেছে এই ক্রিকেট দলটি।
নিজের ভেরিফায়েড টুইটার পাতায় লিখেছেন, "সত্যিকার অর্থে পুরো দেশকে একত্র করেছো তোমরা এবং অঙ্গীকারের সাথেই দেশের মনোবল চাঙ্গা করে দিয়েছে। যেভাবে লড়াই করেছো তোমাদের ধন্যবাদ জানাই এবং তোমাদের নিয়ে গর্ব হয়।"
পাকিস্তানের সাবেক ফাস্ট বোলার শোয়েব আখতার বলেছেন, "ভাবতে পারেন এই লোকটা (মোহাম্মদ রিজওয়ান) দেশের হয়ে খেলেছে এবং সর্বোচ্চটা দিয়েছে। যে কি না গত দুইদিন হাসপাতালে ছিল। বিনম্র শ্রদ্ধা।"
রিজওয়ানকে 'নায়ক' বলেও সম্বোধন করেন আখতার।
শোয়েব আখতার টুইটারে আরেকটি ভিডিওতে বলেছেন, এই ছেলেগুলোর সাথে থাকবেন, এরা আমাদের গর্ব।
ভারতের সাবেক ক্রিকেটার ভিভিএস লাক্সমান টুইট করে জানিয়েছেন, "পাকিস্তানের ম্যাচ ছিল এটা। কিন্তু অস্ট্রেলিয়াও দমে যায়নি।"
কমবেশি সবাই অজি উইকেটকিপার ব্যাটসম্যান ম্যাথু ওয়েডের প্রশংসা করেছেন।
ভারতের ক্রিকেটার রাভিচান্দ্রান আশ্বিন পাকিস্তানের ব্যাটিংয়ের সময়েই রিজওয়ানের খেলায় মুগ্ধতা প্রকাশ করেছেন টুইটারে।
ভারতের সাবেক তারকা ক্রিকেটার সাচিন টেন্ডুলকার প্রশংসা করে লিখেছেন পাকিস্তান ভালো ক্রিকেট খেলেছে, কিন্তু অস্ট্রেলিয়া শেষ পাঁচ ওভারে শক্তিশালীভাবে ফিরে এসেছে এবং ভালোভাবে ম্যাচ শেষ করেছে।
পাকিস্তানের ক্রিকেট দলের প্রথম ইনিংসের ব্যাটিং দেখে ভারতের জাতীয় দলের সাবেক ক্রিকেটার সুরেশ রায়না লিখেছেন, 'শক্তিশালী প্রদর্শনী দেখিয়েছে পাকিস্তান'।
ম্যাচ শেষে তিনি পাকিস্তানকে সাধুবাদ জানিয়েছেন, চোখ ধাঁধানো ম্যাচ ছিল বলে মত দিয়েছেন তিনি।
আর যুবরাজ সিং লিখেছেন, "ক্যাচ ধরলে আপনি ম্যাচ জিতবেন, আর কিছু ক্যাচ মিস অনেক বেশি ভোগাতে পারে।"
তিনি লিখেছেন, টুর্নামেন্টজুড়ে দুর্দান্ত ক্রিকেট খেলা পাকিস্তান শেষ পর্যন্ত দুভার্গ্যজনকভাবে হেরে গেলো।
দারুণ একটা ফাইনালের অপেক্ষায় আছেন বলে লিখেছেন যুবরাজ।
বিবিসি বাংলার পাতায় আরও যা পড়তে পারেন:
সার্ভার জটিলতায় আটকে আছে হাজার হাজার পাসপোর্ট, উপায় কী
ভারতকে পাশ কাটিয়ে তালেবান প্রশ্নে পাকিস্তানের বৈঠকে যোগ দিলো চীন
বিয়ের পর মালালা ইউসুফজাইকে নিয়ে সোশাল মিডিয়ায় ট্রল

অস্ট্রেলিয়ার কাছে পাকিস্তানের হারের পর অনেকেই আলেঅচনা-সমালোচনা করছেন হাসান আলীর ক্যাচ মিস কিংবা শাহীন শাহ আফ্রিদির তিন ছক্কা হজম নিয়ে। তবে পাকিস্তানের প্রধানমন্ত্রী ইমরান খান দলের পাশে থাকবেন বলে লিখেছেন একটি টুইট দিয়ে।